b'\n_START_ARTICLE_\nArtimieji Rytai\n_START_PARAGRAPH_\nArtimieji Rytai\xc2\xa0\xe2\x80\x93 istorinis ir kult\xc5\xabrinis regionas tarp rytini\xc5\xb3 Vidur\xc5\xbeemio j\xc5\xabros krant\xc5\xb3 ir Persijos \xc4\xaflankos (Vidurini\xc5\xb3 Ryt\xc5\xb3). Artimieji Rytai yra dalis Azijos \xc5\xbeemyno, taip pat \xc5\xa1iam regionui da\xc5\xbenai priskiriama dalis \xc5\xa0iaur\xc4\x97s Afrikos. Regionui pavadinim\xc4\x85 dav\xc4\x97 europie\xc4\x8diai, kuriems tai buvo artimiausias Oriento regionas. \xc5\xa0iuo metu, vengiant europocentrizmo, siekiama vartoti termin\xc4\x85 Pietvakari\xc5\xb3 Azija.\n_START_SECTION_\nArtim\xc5\xb3j\xc5\xb3 Ryt\xc5\xb3 savoka\n_START_PARAGRAPH_\nGana daug neai\xc5\xa1kum\xc5\xb3 sukelia \xc5\xa1io termino sankirta su kitu terminu\xc2\xa0\xe2\x80\x93 Viduriniai Rytai. Da\xc5\xbeniausiai abu terminai vartojami sinonimi\xc5\xa1kai, tik skirtingose kalbose labiau paplit\xc4\x99s vienas ar kitas terminas: pvz., angl\xc5\xb3 kalboje da\xc5\xbenesnis terminas \xe2\x80\x9eMiddle East\xe2\x80\x9c (Vidurio Rytai), o rus\xc5\xb3\xc2\xa0\xe2\x80\x93 \xe2\x80\x9eBli\xc5\xbenii vostok\xe2\x80\x9c (Artimieji Rytai). Kadangi Lietuvoje naudojamos abiej\xc5\xb3 kalb\xc5\xb3 terminologijos, susidaro painiava. Kai kuriais atvejais terminai yra atskiriami, Artimaisiais Rytais vadinant Levanto valstybes, o Viduriniaisiais Rytais\xc2\xa0\xe2\x80\x93 labiau \xc4\xaf rytus nutolusi\xc4\x85sias, ypa\xc4\x8d Iran\xc4\x85, re\xc4\x8diau Afganistan\xc4\x85)._NEWLINE_\xc5\xa0iame regione yra dideli naftos i\xc5\xa1tekliai ir nuo XX am\xc5\xbeiaus vidurio tai viena jautriausi\xc5\xb3 zon\xc5\xb3 strategi\xc5\xa1kai, ekonomi\xc5\xa1kai, politi\xc5\xa1kai ir kult\xc5\xabri\xc5\xa1kai.\n_START_SECTION_\nArtim\xc5\xb3j\xc5\xb3 Ryt\xc5\xb3 \xc5\xa1alys\n_START_PARAGRAPH_\nArtimieji Rytai neturi tiksli\xc5\xb3 sien\xc5\xb3, bet paprastai regionui priskiriamos \xc5\xa1ios \xc5\xa1alys\xc2\xa0\xe2\x80\x93 Turkija, Libanas, Sirija, Izraelis, Palestinos teritorijos (Vakar\xc5\xb3 Krantas ir Gazos Ruo\xc5\xbeas, Jordanija, Irakas, Kuveitas, Bahreinas, Kataras, Jungtiniai Arab\xc5\xb3 Emiratai, Saudo Arabija, Omanas, Jemenas) ir Egiptas._NEWLINE_Regiono \xc4\xaftakingiausios valstyb\xc4\x97s yra Izraelis, Turkija ir Saudo Arabija.\n_START_SECTION_\nKitos \xc5\xa1alys\n_START_PARAGRAPH_\nD\xc4\x97l stipri\xc5\xb3 kult\xc5\xabrini\xc5\xb3 ir istorini\xc5\xb3 ry\xc5\xa1i\xc5\xb3 prie Artim\xc5\xb3j\xc5\xb3 Ryt\xc5\xb3 kartais priskiriamos ir Magrebo \xc5\xa1alys: Libija, Tunisas, Al\xc5\xbeyras ir Marokas. Artimus ry\xc5\xa1ius su regionu turi ir tokios Afrikos valstyb\xc4\x97s kaip Sudanas, Mauritanija ir Somalis._NEWLINE_Kipras, nors ir yra Artim\xc5\xb3j\xc5\xb3 Ryt\xc5\xb3 geografin\xc4\x97je ir kult\xc5\xabrin\xc4\x97je apsuptyje, bet d\xc4\x97l stipri\xc5\xb3 istorini\xc5\xb3, kult\xc5\xabrini\xc5\xb3, politini\xc5\xb3 ry\xc5\xa1i\xc5\xb3 su Graikija ir kitomis vakar\xc5\xb3 \xc5\xa1alimis, paprastai priskiriamas Europai.\n_START_SECTION_\nGyventojai\n_START_PARAGRAPH_\nPagrindin\xc4\x97s regiono kult\xc5\xabros\xc2\xa0\xe2\x80\x93 arab\xc5\xb3, turk\xc5\xb3, kurd\xc5\xb3 ir \xc5\xbeyd\xc5\xb3, pagrindin\xc4\x97s kalbos - arab\xc5\xb3, turk\xc5\xb3 bei kurd\xc5\xb3. Artimuosiuose Rytuose atsirado judaizmas, krik\xc5\xa1\xc4\x8dionyb\xc4\x97 ir islamas. Absoliuti gyventoj\xc5\xb3 dauguma musulmonai, kurie tik Izraelyje yra ma\xc5\xbeuma, kuriame dominuoja judaizmas. Krik\xc5\xa1\xc4\x8dioni\xc5\xb3 did\xc5\xbeiausios i\xc5\xa1likusios bendruomen\xc4\x97s gyvena Egipte, Libane, Palestinoje ir Sirijoje, bet j\xc5\xb3 procentas regione ne\xc5\xbeymus ir nuolat ma\xc5\xbe\xc4\x97ja.'